NaiveNeuron/SloPal huggingface dataset:
Kolesík, Andrej, poslanec NR SR (2011-06-01):
Ďakujem, pán predseda. Pani ministerka, okrem toho, že ste ministerkou spravodlivosti, ste aj docentkou obchodného práva. Ako človek, ktorý má tiež blízko k akademickému svetu, sa vás chcem spýtať, prečo vám vadí, že prokurátorov vyberajú prokurátori, sudcov sudcovia a tak ďalej? To vám vadí aj vyberanie alebo branie na vedomie, alebo schvaľovanie udeľovania vedeckých hodností doktor vied, docent, profesor vedeckou radou? Prídete, to je to isté, ten istý princíp, ktorý ste tu pomenovali a spochybnili, prídete s novelou vysokoškolského zákona? Alebo ašpirujete okrem pozície predsedníčky vlády aj na funkciu ministra školstva? Ďakujem. (Potlesk.)
Šeliga, Juraj, podpredseda NR SR (2021-05-04):
Ďakujem pekne, pán poslanec. Otváram rozpravu. Nemám žiadnu písomnú prihlášku. Pýtam sa, kto sa chce prihlásiť ústne? Nikto. Uzatváram možnosť, ale áno, vás registrujem, pani navrhovateľka. Okrem vás. Nech sa páči.
Jurinová, Erika, podpredsedníčka NR SR (2012-08-09):
Dobré ráno všetkým. Vážené panie poslankyne, vážení páni poslanci, otváram piaty rokovací deň 6. schôdze Národnej rady. Na dnešnom rokovacom dni o ospravedlnenie požiadali páni poslanci Miroslav Beblavý, Vladimír Faič, Ľubomír Galko, Gábor Gál, Andrej Hrnčiar, Ján Hudacký, Elemér Jakab, Daniel Krajcer, Marián Kvasnička, Ján Mičovský, Juraj Miškov, Emília Müllerová, József Nagy, Viliam Novotný, Ivan Švejna, Jana Vaľová, Richard Vašečka, Magdaléna Vášáryová. Vzhľadom na to, že rokovali príslušné výbory a sú splnené podmienky na pokračovanie rokovania v skrátenom legislatívnom konaní, prerokujeme v druhom čítaní vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony . Vládny návrh zákona je uvedený ako tlač 141, výsledky rokovania výborov sú v tlači 141a. Prosím ministra práce, sociálnych vecí a rodiny Jána Richtera, aby vládny návrh zákona odôvodnil.
P. Miššík, poslanec: (2008-02-06):
Včera ste sa zahrali na verejný tribunál, ktorý vyslovil, že bol porušený zákon. Konštatoval, že bol porušený zákon pri privatizácii SPP. Kde sa to skončí? A podľa mňa aj rozhodnutie v sporoch vyplývajúcich zo vzťahov upravených v tlačovom zákone musí rozhodovať len nezávislý súd. A nakoniec, niekto to tu povedal a ja to budem parafrázovať. Toto je zásadné a vážne. Zásadné a vážne je to, že sú to postupné kroky k demontáži takej demokracie, akú poznáme v Európe. (Potlesk.)
Petrák, Ľubomír, poslanec NR SR (2014-06-25):
Ďakujem pekne za slovo, pán predseda. Ja by som taktiež chcel v mene skupiny poslancov, ktorí predkladajú tlač 987, požiadať o preloženie prerokovania tohto bodu na budúci týždeň vzhľadom na to, že je potrebné ešte, aby zasadol gestorský výbor.
Hrušovský, Pavol, predseda NR SR (2011-11-29):
Vyhlasujem rozpravu o tomto bode programu za skončenú. Chcem sa pána navrhovateľa spýtať, či sa chce k rozprave vyjadriť. (Reakcia navrhovateľa.) Pán podpredseda vlády, nech sa páči, máte slovo.
Blanár, Juraj, podpredseda NR SR (2022-12-06):
Ďakujem. A ešte, vážené pani poslankyne, páni poslanci, pán predseda Národnej rady ma informoval, že predkladá procedurálny návrh, aby sme zajtra po prerokovaní bodu správa špeciálneho prokurátora ešte prerokovali bod voľba predsedu zdravotníckeho výboru a potom by sme pokračovali tretím čítaním. Je všeobecný súhlas? (Nesúhlasná reakcia pléna.) Ak nie, tak musím dať o tom hlasovať. Ale vidím, že opticky nie sme uznášaniaschopní, takže dám o tom hlasovať, až keď budeme uznášaniaschopní, keď sa to... (Reakcia z pléna. Predsedajúci prijal hovor na internej linke.) Čiže platí to, čo sme si schválili. Správa špeciálneho prokurátora, pokiaľ dovtedy nebude hlasovanie, bude pokračovať, budú pokračovať termínované body. Vyhlasujem dvojminútovú prestávku. Poprosím všetkých kolegov, ktorí majú záujem o pokračovanie v rozprave, aby zotrvali v rokovacej sále, ostatných, aby sa vzdialili a nerušili rokovanie. (Krátka prestávka.)
Sulík, Richard, predseda NR SR (2011-03-25):
Predtým ako dám slovo pánovi poslancovi Čaplovičovi, rád by som sa k jednej veci vyjadril, pani poslankyňa, a to sú tie tričká. Nie je to tak dávno, čo váš kolega Ondruš tu bol v odborárskej veste, nikto mu nič nepovedal. Si myslím, že takto... (Reakcie z pléna.) Počkajte, počkajte, no povedali vám vaši kolegovia, ale nemám na mysli, žeby vám niekto zabránil rečniť alebo žeby vás niekto vykázal zo sály. (Reakcie z pléna.) Aha, dobre. Dobre, no je to, skrátka, tiež nejaká forma prejavu, pokiaľ to nie je na dennom poriadku, tak si myslím, že môžme. Vo vašom prípade by sa to pomerne ťažko čítalo kvôli tomu silnému... (Smiech v rokovacej sále. Potlesk.) Pán poslanec Čaplovič, nech sa páči.
Pellegrini, Peter, predseda NR SR (2015-11-25):
V jeho prípade darmo hovoríte, pravdepodobne bude námietka, však, pán poslanec? (Reakcie z pléna.)
Grendel, Gábor, podpredseda NR SR (2022-02-25):
S ďalšou faktickou pán poslanec Kotleba. Poprosím vás, aby ste si nasadili respirátor.
Ondruš, Branislav, poslanec NR SR (2010-10-13):
Ďakujem pekne. Tak vzhľadom na to, že ma vládni poslanci vôbec nepočúvali, tak to bolo obrovské množstvo faktických poznámok, čo teda asi dokazuje, že vládni poslanci reagujú ako na bežiacom páse aj na veci, ktorým vôbec nevenujú pozornosť a ktoré vôbec nepočúvajú, tak reagujú, ani nevedia na čo. Ale v každom prípade ja zareagujem len na dve tie poznámky. Prvá poznámka sú tie platy. Páni kolegovia, vy si naozaj neuvedomujete, že odborári nemajú platy z verejných financií platené, ich platy nepochádzajú zo štátneho rozpočtu, aj keď, samozrejme, chápem vašu tajnú túžbu, že ideálne by bolo, keby ste mali štátne odbory, kde by ste určovali nielen platy ich bossom, ale, samozrejme, aj všetko, čo môžu a čo nemôžu robiť. Zatiaľ to tak ale nie je. A ak, pán Kollár, máte pravdu o tých platoch, tak musím povedať, že tie odborárske platy sú ešte stále celkom slušne pod hranicou toho, čo vaši ministri dávajú ľuďom, ktorí prichádzajú do ich najbližšieho okolia, svojim najbližším poradcom, hovorcom ap., lebo to sú teda dosť vyššie sumy a tie idú naozaj zo štátneho rozpočtu. No a druhá poznámka. Milé kolegyne a kolegovia z vládnej koalície, z toho, čo väčšina z vás povedala, vy si jednoducho naozaj neviete predstaviť, že by politická strana mohla mať s niekým, nazvem to tretím sektorom, z občianskeho sektora aj reálne partnerský vzťah, v ktorom jedni aj druhí navzájom naozaj partnersky spolupracujú. To je jediné, čo mi vychádza z toho, čo ste povedali. Musím ale povedať, že my si to vieme predstaviť. A taký partnerský, a nie vazalský vzťah my napr. naozaj s odborármi naozaj máme. Ďakujem.
V. Veteška, podpredseda NR SR: (2006-02-07):
Prosím mikrofón pre pani poslankyňu Tóthovú.
Dostál, Ondrej, poslanec NR SR (2017-09-11):
Ďakujem. Pán poslanec Budaj mi podobne, ako predtým pán poslanec Jurzyca, vo svojej faktickej pripomienke pripomenul niečo, na čo som, na čo som vo svojom vystúpení zabudol a čo je teda pochopiteľne pravda, keď hovoril o tom, že to súvisí so situáciou v hlavnom meste a s auditmi, ktoré si dáva robiť magistrát u firmy Deloitte, a s tým, že tie audity boli dlho odmietané na sprístupnenie na základe žiadosti. Robili sa okolo toho veľké tajnosti a dodnes nie sú v úplnosti sprístupnené, nie to už teda ani, ani zverejnené, aj keď ich časti sú už zverejnené. A tak áno, tento zákon sa týka hlavného mesta a v podstate by sme ho mohli nazvať nie lex Bratislava, ale lex Deloitte. A pokiaľ ide o tie upozornenia z mojej strany, o ktorých pán poslanec Budaj hovoril a ktoré sa týkali, týkali toho, že návrh môže byť jednoznačnejší, tak dúfam, že aj predkladatelia, aj verejnosť pochopili, že to nebola kritika, ale naopak, bol to spôsob vyjadrenia podpory tomuto návrhu, ktorý myslím si, že aj keby prešiel v tejto forme, tak je úplne super a správny a zaslúži si, zaslúži si podporu. Len som teda, keďže trošku sa obávam, že to druhé čítanie, predsa len možno nebude tak, tak som chcel aj smerom do budúcnosti, keď takéto veci budeme musieť zrejme riešiť, riešiť znovu, povedať, že kde by sa dalo ísť ešte ďalej, ako idú predkladatelia. Ďakujem.
Hanuliaková, Jana, poslankyňa NR SR (2024-09-13):
Ďakujem veľmi pekne za slovo. Kolegyňa, ja by som sa ti naozaj chcela veľmi pekne poďakovať za tvoj vysoko odborný príspevok a som veľmi rada, že nastavuješ ministrovi aj strane SNS zrkadlo, pretože oni teda okrem tej kultúry chcú devastovať aj našu prírodu. A myslím, že to je naozaj oblasť, na ktorú by sme mali, alebo teda sme na ňu všetci hrdí, a keď si necháme zdevastovať prírodu, tak už nám toho potom asi moc nezostane. A je smutné, že strana SNS predkladá do parlamentu neustále takéto rôzne doslova šialenosti. Ale tak na druhej strane však vidíme, predpokladám teda, že voliči a voličky im pomaly teda im to zrátavajú v tých prieskumoch. Ďakujem.
Zmajkovičová, Renáta, podpredsedníčka NR SR (2013-12-18):
Pán poslanec Viskupič.
Hrnčiar, Andrej, podpredseda NR SR (2018-03-26):
Tri faktické poznámky. Nech sa páči, pán poslanec Osuský.
P. Hrušovský, predseda NR SR: (2003-09-16):
K. Džupa, poslanec: Ďakujem, pán predseda. Rád by som reagoval na tú pasáž príspevku pani poslankyne, ktorá poukazuje na veľké nebezpečenstvo hlavne z pohľadu regiónov. V období, keď vlastne de facto ani de jure neprebehla delimitácia majetku a kompetencií v celej hierarchii štátnej a verejnej správy, keď dochádza k problémom v kompetencii rozhodovacích procesov na úrovni verejnej správy, štátnej správy a samosprávy, dávame nový model rozdelenia štátnej moci smerom na regióny, čo prinesie zaiste ďalšiu disharmóniu, navyše prinesie to veľké napätie na úrovni regiónov jednotlivých okresov, bývalých, budúcich či zlúčených. A je tu celkom reálna obava, aby sa to, čo absentuje v koncepčnom pláne a v komplexnom pohľade na riešenie problémov v tejto oblasti, nezvalilo na bedrá a na hlavy tých, ktorí sú v reťazení na konci a v konečnom dôsledku sú vykonávateľmi niečoho, čo nie je možné realizovať, pretože to z časového hľadiska nebude možné, nehovoriac už o rôznych ďalších problémoch, ktoré vyplývajú z presunu. Preto podporujem stanovisko pani poslankyne a pripájam sa k nemu. Z. Martináková, podpredsedníčka NR SR: Do rozpravy sa ústne prihlásila ako prvá pani poslankyňa Mušková...
Blanár, Juraj, podpredseda NR SR (2021-07-01):
(Povedané súbežne s rečníkom.) Pokoj, páni poslanci! Mali ste možnosť sa vyjadriť.
Blanár, Juraj, podpredseda NR SR (2022-06-22):
Pán poslanec Fecko, môžete reagovať na faktickú.
Hrušovský, Pavol, podpredseda NR SR (2010-12-08):
Hlasujeme. (Hlasovanie.) 138 prítomných, 61 za návrh, 77 proti. Neschválili sme návrh. Ďalší návrh.
P. Hrušovský, poslanec: (2007-10-30):
Priatelia, takto nemôžeme rozhodovať a, pani spoločná spravodajkyňa, takto Národná rada nemôže prijímať také vážne rozhodnutia, aby ste vy v priebehu pár minút presvedčili Národnú radu, že sa legislatíva, my, nie legislatíva dopustili nejakej chyby. Veď my sme hlasovali v druhom čítaní, my sme schvaľovali pozmeňujúce návrhy. Prečo ste na to neupozornili, keď sme prijali zlé rozhodnutia, ktoré v konečnom dôsledku môžu mať za následok... (Prerušenie vystúpenia  časomierou.)
Krajkovič, Mikuláš, poslanec NR SR (2019-03-28):
Pán predseda, dajte hlasovať o pozmeňujúcom návrhu, ktorý podala pani poslankyňa Antošová. A rovnako sa týka posunu účinnosti.
Martvoň, Anton, poslanec NR SR (2015-05-27):
Ďakujem pekne. Pán premiér, mňa zarazilo to, čo ste povedali, že poradca dostal, privatizačný poradca dostal 960 mil. korún. Vážení občania, ako to je niečo neskutočné. Ja keď som si pozeral, že ten projekt, koľko mal strán, to vychádza niekoľko 100-tisíc korún za jednu stranu. To je niečo neskutočné! Len preto, aby privatizačný poradca poradil päť variant, ale nakoniec sa urobila taký variant, ktorý nikto povedzme nepredpokladal. Ja si myslím, tak ako to tu, pán premiér, ste povedali, že privatizácia Slovenských elektrární bola zradou na slovenskom národe. A zradcovia sedia, žiaľbohu, v opozícii ešte stále v parlamente. Zaujímavé je však to, že dnes som zistil, že Enel má nového hovorcu, a stal sa ním pán poslanec Přidal. Zjavne chce, aby mu niekto asi na plate pridal. Zjavne. A asi to bude Enel.
Kollár, Boris, predseda NR SR (2023-02-02):
Prosím, prezentujme sa a hlasujeme. (Hlasovanie.) Prítomných 133 poslancov, za 86, proti 5, zdržalo sa 42. Konštatujem, že Národná rada sa uzniesla, že tento návrh zákona prerokuje v druhom čítaní . Pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Prosím spravodajkyňu, aby uviedla hlasovanie.
Glváč, Martin, podpredseda NR SR (2019-09-19):
Vážené pani poslankyne, vážení páni poslanci, otváram siedmy rokovací deň 49. schôdze Národnej rady Slovenskej republiky. Na dnešnom rokovacom dni o ospravedlnenie požiadali: pán poslanec Burian, Dubačová, Choma, Shahzad, Podmanický, Sopko, Žitňanská a z dôvodu práceneschopnosti o ospravedlnenie požiadal pán poslanec Krajkovič. Podľa odsúhlasenej zmeny programu pristúpime k druhému čítaniu o návrhu na vyslovenie súhlasu Národnej rady s Komplexnou hospodárskou a obchodnou dohodou (CETA) medzi Kanadou na jednej strane a Európskou úniu a jej členskými štátmi na strane druhej . Návrh vlády je uverejnený ako tlač 872 a informácia výborov má tlač 872. Návrh vlády odôvodní minister hospodárstva Slovenskej republiky Peter Žiga. Nech sa páči, pán minister, máte slovo.
Ďuriš Nicholsonová, Lucia, podpredsedníčka NR SR (2019-02-07):
Pani poslankyňa má doplňujúcu otázku, nech sa páči.
Jurinová, Erika, podpredsedníčka NR SR (2015-04-23):
Pán poslanec, na vaše vystúpenie bude reagovať jeden pán poslanec, uzatváram možnosť prihlásiť sa. Pán poslanec Martvoň, nech sa páči.
P. Hrušovský, predseda NR SR: (2003-11-05):
Zvolávam poslanecké grémium. (Prerušenie rokovania o 14.23 hodine.) (Pokračovanie rokovania o 15.05 hodine.)
B. Bugár, podpredseda NR SR: (2006-04-21):
Prosím teraz spoločnú spravodajkyňu z výboru pre pôdohospodárstvo poslankyňu Jarmilu Tkáčovú, aby nás informovala o výsledku prerokovania tohto návrhu vo výboroch.
Blaha, Ľuboš, podpredseda NR SR (2024-01-11):
Na vaše vystúpenie, pani poslankyňa, evidujem 18 faktických poznámok. Ako prvá sa prihlásila pani poslankyňa Jana Bittó Cigániková. Nech sa páči.
Blanár, Juraj, podpredseda NR SR (2023-05-17):
Pán poslanec Karahuta, môžete reagovať na faktické poznámky.
Kollár, Boris, predseda NR SR (2021-10-26):
s ďalšou faktickou poznámkou pán poslanec Richter.
Petrák, Ľubomír, poslanec NR SR (2017-02-10):
Áno, ale ak by som reagoval na predrečníka, tak musím povedať, že k balíku školských zákonov nepovedal ani jedno slovo, a tým pádom mu malo byť odobraté slovo hneď na samom začiatku jeho vystúpenia, lebo nehovoril absolútne nič k téme.
Danko, Andrej, predseda NR SR (2017-09-05):
Ďakujem. Dávam slovo spravodajkyni, ktorú určil navrhnutý gestorský výbor pre financie a rozpočet, poslankyni Irén Sárközy, nech sa páči.
Hort, Milan, podpredseda NR SR (2011-10-11):
Páni kolegovia, porozumel som, že ste neporozumeli, a preto sa pokúsim ešte v krátkosti raz. Pani premiérka sa slobodne rozhodla, že keď nebude schválený euroval, nemôže zo Slovenska odísť na žiadny summit, ani nikde, aby povedala, to, na čom sme všetci svojho času dohodli, jedine Slovensko blokuje. Povedala to jasne a zrozumiteľne a povedala, v takom prípade podávam demisiu, alebo spájam to s dôverou vlády. Vy tu dnes všetci opakovane hovoríte niečo, čo je veľmi nemorálne. Ak by ste to neboli spojili, bolo by to prešlo. Ja vám nebudem hovoriť o tom, že či odskakujete na jeden týždeň do opozície, alebo na dva, alebo na tri, a potom sa zase chcete vrátiť do koalície. Ale tvrdenie, že spojenie s hlasovaním o dôvere vlády pokazilo celú túto hru a že by sme boli euroval schválili, má len jeden drobný háčik, vo všetkých troch prípadoch ste vykrútili premiérke krk. A to je nemorálne, tváriť sa, že zostávate vo vláde, na čele ktorej už nebude pani Radičová, ktorú tak neskutočne milujete. My sa jej snažíme pomáhať, ale pri takomto perfídnom, a keď sme hovorili o tej solidarite perverznej, tak toto je čistá perverznosť, doniesť si tie vaše hárky a povedať, ako milujete Ivetu a na druhej strane vám je jasné, že však keby bola podala demisiu, tak by bolo mohlo prejsť. To si naozaj myslíte, že sme...
Rošková, Ľubica, poslankyňa NR SR (2012-12-05):
Ďakujem veľmi pekne. Vážená pani podpredsedníčka, pán minister, kolegyne, kolegovia, dovoľte mi, aby som predniesla spoločnú správu výborov Národnej rady Slovenskej republiky o výsledku prerokovania vládneho návrhu zákona o Fonde na podporu vzdelávania (tlač 228) vo výboroch v druhom čítaní. Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky spoločnú správu výborov Národnej rady Slovenskej republiky o výsledku prerokovania návrhu zákona. Národná rada Slovenskej republiky uznesením zo 17. októbra 2012 č. 269 sa uzniesla prerokovať vládny návrh zákona o Fonde na podporu vzdelávania (tlač 228) v druhom čítaní a prideliť ho týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie. Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanovisko od poslancov podané podľa § 75 ods. 2 zákona o rokovacom poriadku Národnej rady Slovenskej republiky. K vládnemu návrhu zákona o Fonde na podporu vzdelávania zaujali výbory Národnej rady Slovenskej republiky tieto stanoviská. Výbor Národnej rady Slovenskej republiky pre financie a rozpočet v uznesení č. 94 z 15. novembra 2012 a Ústavnoprávny výbor Národnej rady Slovenskej republiky v uznesení č. 141 z 20. novembra 2012 odporučili návrh zákona schváliť. Výbor Národnej rady Slovenskej republiky pre vzdelávanie, vedu, mládež a šport v uznesení č. 43 z 13. novembra 2012 odporučil návrh zákona schváliť so zmenami a doplnkami uvedenými v časti IV spoločnej správy. Z uznesení výborov vyplývajú pozmeňujúce a doplňujúce návrhy, ktoré máme uvedené v IV. časti spoločnej správy, spolu štyri. Gestorský výbor odporúča Národnej rade Slovenskej republiky hlasovať o týchto návrhoch v bodoch 1 až 4 spoločne a tieto schváliť. Ďalej, gestorský výbor na základe stanovísk výborov odporúča Národnej rade Slovenskej republiky vládny návrh zákona o Fonde na podporu vzdelávania (tlač 228) schváliť v znení pozmeňujúcich a doplňujúcich návrhov uvedených v tejto správe. Predmetná spoločná správa výborov Národnej rady Slovenskej republiky o výsledku prerokovania vládneho návrhu zákona bola schválená uznesením Výboru Národnej rady Slovenskej republiky pre vzdelávanie, vedu, mládež a šport ako gestorského výboru z 27. novembra 2012 č. 52. Výbor ma zároveň poveril, aby som na schôdzi Národnej rady Slovenskej republiky informovala o výsledku rokovania o návrhu, o stanovisku a návrhu gestorského výboru, a zároveň ma poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky. Ďakujem. Prosím, otvorte rozpravu.
Martvoň, Anton, poslanec NR SR (2015-10-30):
Pani predsedajúca, chcem vás upozorniť, že ste porušili rokovací poriadok, vypli ste ma. Pred tým môj predrečník kolega Hlina tlmočil názory ľudí, ktorých nikto nevidel. Ja som taktiež v reakcii na neho tlmočil výzvu, ktorá sa týkala jeho, ktorá tu bola riadne doručená, a vypli ste ma. Čiže chcem poprosiť o rovnaký prístup, aby ste vy neporušovali, teda vás chcem požiadať, rokovací poriadok... (Prerušenie vystúpenia predsedajúcou.)
Klus, Martin, poslanec NR SR (2017-10-12):
Ďakujem pekne za slovo, takisto aj predkladateľom, že prišli s týmto návrhom zákona. Ja síce registrujem od pomerne značného množstva ľudí skôr pozitívne odozvy na výstavu, ktorá tu bola zmienená, pretože naozaj veľmi pútavým spôsobom približuje to, čo je ľudskému oku za normálnych okolností skryté, ale som veľmi rád, že ste upozornili aj na druhú stránku tejto veci, a nie je to po prvýkrát, že tu takúto výstavu máme, a už aj v minulosti sa tento problém riešil, takže je asi naozaj najvyšší čas, aby sme úplne jasne dali pravidlá, ktoré by do budúcnosti akékoľvek pochybnosti, ako ste ich predstavili vo vašom návrhu zákona, odstránili, aby to skutočne malo ten vedecký a vedecko-výskumný nádych, aký, aký je potrebný pre takéto účely. Takže my sme sa rozhodli, že tento váš návrh zákona podporíme.
R. Kaliňák, podpredseda vlády a minister vnútra SR: (2007-01-30):
Predkladaný návrh zmluvy vytvára medzinárodnoprávny zákaz prehlbovania a upevňovania vzájomnej spolupráce pri prevencii, odhaľovaní a vyšetrovaní trestnej činnosti. Ide o zmluvu, ktorá je schengenského typu, ktorá upravuje podmienky policajnej spolupráce členských štátov Európskej únie. Jednotlivé ustanovenia zmluvy obsahujú záväzok zmluvných strán spolupracovať a poskytovať si pomoc pri prevencii, odhaľovaní a v boji proti organizovanej trestnej činnosti, a to predovšetkým vzájomným informovaním sa o údajoch týkajúcich sa osôb páchajúcich organizovanú trestnú činnosť výmenou operatívnych informácií, výmenou expertov a plánovaním spoločných výcvikových kurzov vrátane pomoci pri poskytovaní ochrany svedka. Okrem štandardných foriem policajnej spolupráce je v zmluve zahrnutá aj spolupráca formou cezhraničného prenasledovania, cezhraničného sledovania, kontrolovanej dodávky použitia agenta, zriaďovanie spoločných skupín na odhaľovanie trestnej činnosti a spoločnej hliadkovej služby v prihraničných oblastiach. Súčasťou zmluvy je aj vzájomná výmena utajovaných skutočností a ochrana prijatých utajovaných skutočností. Taktiež je súčasťou zmluvnej úpravy aj záväzok zmluvných strán zabezpečiť ochranu osobných údajov. Predkladaná zmluva je bilaterálnou medzinárodnou zmluvou prezidentskej povahy. Zmluva je podľa čl. 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických alebo právnických osôb. Podľa čl. 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky. Uvedená zmluva bola podpísaná dňa 2. októbra 2006 v Bratislave ministrami vnútra. Vážený pán predsedajúci, vážené dámy, vážení páni, po zohľadnení významu zmluvy odporúčam s predloženou zmluvou vysloviť súhlas. Uzatvorenie takejto zmluvy je aj jednou z podmienok nášho vstupu do schengenského priestoru. Ďakujem.
Viskupič, Jozef, poslanec NR SR (2015-11-13):
Ďakujem. Niekedy v tejto formalizovanej debate sa často nedobereme k tomu jadru veci, ale v tomto prejave jeden moment ma zaujal, keď si sa snažil odhaliť alebo rozkódovať ten moment, prečo náš bývalý kolega nie je väzobne stíhaný a čo asi by sa mohlo stať. Ja s touto interpretáciou hlboko súhlasím, ak to môžem takto povedať, pretože skutočnosti, ktoré si už pozrelo na takom zverejnenom videu ohľadom alobalovej mafie takmer dvestotisíc ľudí, neviem, či na Slovensku, ale celkovo to má asi dvestotisíc ľudí všímnosť, alebo kliky na to video, hovoria o normálnej, hnusnej Gorile, ktorá funguje aj v radoch SMER-u. A tým mechanizmom ako zainteresovaná osoba, kde to vyzeralo, že tie informácie sú takpovediac z prvej ruky, v absolútnej nahote odhalila možný korupčný mechanizmus, ktorý by mal byť záujmom každého jedného človeka, ktorý sedí v tejto sále, aby bol vyšetrený do dôsledkov. Čiže moment, kedy si hovoril, že to, aby sa pán poslanec dostal do väzenia, že sa k tomu vyjadrili všetky zložky prokuratúry až po generálneho prokurátora, je momentom, že naozaj by mohol niekto začať hovoriť a to domino by sa mohlo začať rúcať a možnože tých informácií o novom druhu paliva, ktoré treba baliť do alobalu, by bolo omnoho viac.
Laurenčík, Milan, podpredseda NR SR (2021-07-01):
Ďalšiu faktickú poznámku má pán poslanec Ján Blcháč, nech sa páči.
Klus, Martin, poslanec NR SR (2019-04-05):
Ďakujem. Ja nadviažem na kolegu Marosza, a teda treba pripomenúť trošičku politickú zodpovednosť. Keď pán poslanec Muňko hovorí o letiskách, netreba zabúdať aj na to, akým spôsobom sa vyvíjala privatizácia bratislavského letiska. Ja len tak na margo celej tejto záležitosti, ak by v tom čase, v roku 2006, tu neprišla vláda Roberta Fica a nezrušila doslova na poslednú chvíľu privatizačný projekt, už dnes nám na bratislavské letisko mohla chodiť rýchlodráha z letiska viedenského a pravdepodobne by aj počet letov vyzeral trošičku inak, ako vyzerá v súčasnosti, nehovoriac o predraženej rekonštrukcii a mnohých ďalších veciach, ktoré s týmto letiskom súvisia. Ak teda spomína pán poslanec Muňko národného leteckého prepravcu, tak sa desím, pretože mi je jasné, že by to vyzeralo veľmi podobne ako v prípade akéhokoľvek štátneho majetku. A ak by to ale malo byť niečo, čo má byť funkčné, ja už som tu dnes spomínal, akým spôsobom sa v roku 2014 – 2015 podarilo zmeniť napr. situáciu airBaltic. Takže aj do vašej pozornosti, pán poslanec, dávam informácie, že v roku 2011 bola lotyšská letecká spoločnosť v strate 120 mil. pri tržbách 350 mil. eur a v súčasnosti patrí národný letecký prepravca pobaltskej krajiny medzi najlepších zamestnávateľov v krajine, je svetovou jednotkou v dochvíľnosti letov, prevádzkuje flotilu tridsiatich lietadiel, ktoré vlani prepravili 2,9 mil. pasažierov do vyše šesťdesiatich miest sveta. Ak chcete takéhoto národného prepravcu fungujúceho na komerčnom princípe, to by som rád zdôraznil, potom sa o tom môžme rozprávať, ale všetko ostatné, pre pána kráľa, neškoďme už tejto krajine.
Mihál, Jozef, poslanec NR SR (2015-05-12):
Ďakujem. Ja by som aj trošku nadviazal aj na Ľuda Kaníka tou faktickou poznámkou. Pán podpredseda Číž, trošku si dávajte pozor na to, čo hovoríte o tých finančných, zlých finančných inštitúciách, pretože, keď len vymenujem tie na A – Axa, Allianz, Aegon – to sú, prosím pekne, aspoň v mojich očiach renomované globálne pôsobiace finančné spoločnosti, poisťovacie veľké domy a keď takto hovoríte, tak vlastne ako keby ste povedali ľuďom, ak máte životnú poistku v Allianzi, ak máte poistené auto v Allianzi alebo nejaký majetok v Allianzi, prosím vás, rýchlo odtiaľ preč, lebo to je zlá finančná inštitúcia, to sa zosype, tí vás okradnú o tú vašu poistku, o to vaše sporenie, ktoré tam máte. Pán podpredseda, hamujte v týchto slovách, lebo to je presne to, čo tu rozprával Miro Beblavý. To je presne to. Znedôverujete, vnášate nedôveru v štýle časopisu Z a V medzi ľudí a robíte takúto paniku. A ešte vám jednu vec pripomeniem, aby ste presne vedeli, že čo vlastne rozprávate. Tie zlé finančné spoločnosti, ktoré tak okrádajú tých sporiteľov, tých nešťastníkov podľa vašej rétoriky, dostali od pána ministra Richtera pred troma rokmi vyššie poplatky. Podľa mojich odhadov tak ročne zarobia minimálne o 7-8 mil. eur viac na úkor sporiteľov. Čiže vy, váš minister zvýšil poplatky, z ktorých žijú tie zlé finančné inštitúcie. Čiže urobte si, prosím vás, poriadok vo vlastnej strane, či tie finančné inštitúcie sú dobré alebo zlé, keď im teda pán minister, keď sú zlé, pridal ďalších sedem, osem alebo desať možno miliónov eur ročne.
Červeňáková, Elena, poslankyňa NR SR (2019-12-04):
Ďakujem ti, kolegyňa, za tvoj príspevok. Ochrana života a zdravia je jedným zo základných práv každého občana našej krajiny. Dnes poslanci neschválili zákon o následnej starostlivosti, ktorý, samozrejme, nadväzuje na stratifikáciu. Ako vieme my pomôcť chronicky chorým bezvládnym ľuďom? Ako to chceme riešiť? Ako chceme riešiť následnú starostlivosť? Príbuzní sú často zaskočení absenciou nedostatku poskytovateľov zdravotno-sociálnej starostlivosti. Nevedia, čo majú robiť. Nevedia posúdiť reálne potreby, možnosti poskytovania tejto starostlivosti v svojom regióne. Často sa obracajú na nás poslancov a my im radíme, čo majú vlastne robiť. Ale, žiaľ, je veľmi veľký problém umiestniť coma vigile, onkologických pacientov, terminálne štádia, chronicky chorých, bezvládnych pacientov, je veľmi problém, veľký problém je umiestniť ich v zariadeniach, v zariadeniach, a to v domoch ošetrovateľskej starostlivosti, hospicoch alebo v zariadeniach sociálnych služieb. Je dlhá čakacia doba, smutné je, že títo ľudia vlastne musia čakať až na smrť niekoho iného, je to veľmi smutné. Naša spoločnosť naliehavo potrebuje zmenu v zmysle výrazného posilnenia agentúr domácej ošetrovateľskej starostlivosti, domov ošetrovateľskej starostlivosti, hospicov, zariadení sociálnych služieb, ktoré sú kľúčovými piliermi dlhodobej zdravotno-sociálnej starostlivosti. Ďakujem.
Lajčák, Miroslav, podpredseda vlády a minister zahraničných vecí a európskych záležitostí SR (2013-05-23):
Ďakujem pekne. Vážená pani predsedajúca, vážené panie poslankyne, vážení páni poslanci, v našich pozíciách sa konzistentne snažíme byť pragmatikmi a realistami. To znamená, že neodmietame ani ambicióznejšie návrhy či vízie, ale zdôrazňujeme postupnosť krokov. Daňové preteky pre Európsku úniu ako celok síce nie sú pozitívne, no harmonizácia daní na európskej úrovni je mimoriadne citlivá téma. A aktuálne aj vo svetle konsolidácie verejných financií neexistuje konsenzus k obmedzeniu autonómie členských štátov v daňovej politike. Tejto komparatívnej výhody sa v súčasnej inštitucionálnej konštelácii v Európskej únii nechceme vzdať. V súčasnosti je pre nás prioritou implementovať prijaté opatrenia a sústrediť sa na stabilizáciu eurozóny. Ak chceme myslieť na ďalšie kroky, musíme si najskôr splniť to, čo sme už schválili. V tomto sa zhodujeme aj s našimi partnermi. V diskusiách o perspektíve budúceho usporiadania Európskej únie môžeme byť ambicióznejší, ale nemôžeme prehliadať realitu. Máme na realizáciu presunúť čoraz viac kompetencií na európsku úroveň právny rámec? Máme v súčasnosti politickú a najmä demokratickú vôľu na radikálnejšiu zmenu právneho rámca? Koncepty európskej ekonomickej vlády či dokonca spojených štátov európskych musia byť založené na legitímnej podpore občanov, na vynútiteľnej a priamej zodpovednosti reformovaných inštitúcií a európskych predstaviteľov. Inštitucionálna reforma je dlhodobým procesom a na jej realizáciu potrebujeme široký konsenzus, ktorý by mohol byť výsledkom napr. európskeho konventu. Ďakujem za pozornosť, skončil som.
Antošová, Eva, poslankyňa NR SR (2016-09-12):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady a Výboru Národnej rady pre pôdohospodárstvo a životné prostredie. Ďalej, aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
Figeľ, Ján, podpredseda NR SR (2013-10-16):
Pán spravodajca, chcete sa vyjadriť? (Reakcia spravodajcu.) Nie. Ďakujem. Prerušujem rokovanie o tomto bode programu. Pristúpime k prvému čítaniu o vládnom návrhu zákona o diaľničnej známke a o zmene niektorých zákonov . Tento vládny návrh zákona je uvedený ako tlač 728 a rozhodnutie pre rokovanie výborov má č. 698. Nech sa páči, pán minister, uveďte tento vládny návrh.
Hraško, Igor, poslanec NR SR (2015-05-26):
Ďakujem pekne. Vážená pani predsedajúca, tu naozaj nemáme žiadneho vládneho poslanca, to je zaujímavé. Vážená kolegyňa, vážení kolegovia, v súlade s § 73 zákona o rokovacom poriadku som bol určený Výborom Národnej rady pre verejnú správu a regionálny rozvoj za spravodajcu k návrhu zákona o podmienkach volebného práva (tlač 1528). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Súčasťou predloženého návrhu je aj stanovisko Ministerstva financií Slovenskej republiky. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady pre financie a rozpočet a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona prerokovali výbory do 30 dní a gestorský výbor do 32 dní od prerokovania návrhu zákona v Národnej rade v prvom čítaní. Pani predsedajúca, prosím, otvorte všeobecnú rozpravu.
Glváč, Martin, podpredseda NR SR (2018-06-21):
Ďakujem. Ďalšia otázka je od pána poslanca Grendela a je adresovaná ministerke vnútra Slovenskej republiky pani Sakovej a znie: Aké konkrétne úkony vykonala polícia pri, po vyhlásení pátrania po Patrikovi Pachingerovi a Dávidovi Brtvovi na ich zadržanie? Pani ministerka, nech sa páči.
M. Sabolová, poslankyňa: (2007-12-12):
Vážený pán predseda, pani podpredsedníčka, podpredsedovia, vážení pracovníci Národnej rady, vážení zástupcovia médií a v neposlednom rade aj vážené panie a páni z ochranky Národnej rady, chcem vám v mene poslaneckého klubu Kresťanskodemokratického hnutia popriať pokojné a radostné prežitie Vianoc a pokoj v kruhu najbližších, aby sme v budúcom roku prišli trošku múdrejší. Ďakujem pekne. (Potlesk.)
B. Bugár, podpredseda NR SR: (2006-01-31):
Prerušujem rokovanie o tomto bode programu. V rokovaní pokračujeme prvým čítaním o návrhu poslancov Národnej rady Slovenskej republiky Branislava Opaterného, Zuzany Martinákovej a Ľubice Navrátilovej na vydanie zákona, ktorým sa mení a dopĺňa zákon č. 395/2002 Z. z. o archívoch a registratúrach v znení neskorších predpisov (tlač 1435). Dávam teraz slovo pánovi poslancovi Opaternému, aby návrh zákona odôvodnil. B. Opaterný, poslanec: Ďakujem za slovo, pán predsedajúci. Dovoľte mi najprv stručne vás oboznámiť s tým, čo naša novela obsahuje. Ide o tom, že v rámci zákona č. 395/2002 Z. z. o archívoch a registratúrach špecifikuje to, čo sa považuje za pôvodcu registratúry, a to štátne ústredné organizácie, organizácie s regionálnou územnou pôsobnosťou, štátne orgány, štátne rozpočtové organizácie a príspevkové organizácie, obecné orgány, orgány miest a samosprávnych krajov, právnické osoby zriadené zákonom, právnické a fyzické osoby, ktoré sú orgánmi verejnej správy, a tie právnické osoby a fyzické osoby, ktoré o to dobrovoľne požiadajú. Čo sa týka komentára. Presne tento zákon sme predkladali v júni minulého roku. Podľa nášho názoru povinnosti, ktoré ukladá zákon všetkým pôvodcom registratúry bez výnimky, v súčasnom znení prispievajú k zhoršovaniu podnikateľského prostredia. Vtedy bol tento návrh odmietnutý s odôvodnením, že bude pozastavená účinnosť tohto zákona, ktorá pôvodne mala byť, myslím, k 1. júlu minulého roku, a dovtedy sa zákon pozmení, upraví sa to tak, aby nebol do tej miery škodlivý, ako je podľa nášho názoru škodlivý teraz. Je koniec januára a zajtra február a nestalo sa nič. Preto predkladáme tento návrh ešte raz. A dávame všetkým poslancom príležitosť na reparát, zlepšime podnikateľské prostredie aspoň v tomto jednom bode. Ďakujem.
Grendel, Gábor, podpredseda NR SR (2021-12-02):
O takomto návrhu, pani poslankyňa, nemám možnosť dať hlasovať v tejto chvíli, to nie je procedurálny návrh, o ktorom by som mohol dať hlasovať v zmysle rokovacieho poriadku. Pán poslanec Peter Pollák.
Bublavý, Dušan, poslanec NR SR (2014-11-08):
Pán kolega Mihál, to sa ani na vás nepodobá. Takú spŕšku vulgarizmov a také vystúpenie! Je naozaj od vás? Ja som si vás považoval ako odborníka na danú problematiku a dneska ste ma naozaj veľmi sklamali, aj ľudsky. Naozaj, akým spôsobom ste starostov hodili do jedného vreca a spravili z nás niktošov, rozkrádačov obecných rozpočtov. Naozaj, to si od vás nezaslúžime. To ste naozaj, naozaj prekročil svoj rubikon. Vykrikujete o predraženom cétečku v Piešťanoch. Pán Mihál, veď nebolo vyplatené ani euro. A vy to veľmi dobre viete, že nebolo nič vyplatené, že to je pozastavené, že kvôli tomuto cétečku bola odvolaná ministerka, podpredsedníčka Národnej rady bola odvolaná. A vy tu plačete teraz nad nimi, aké, chudátenká, ženy boli odvolané. Kedy ste vy našli odvahu? A boli ste vo vláde a jeden z vašich ministrov bol prvý na odstrel, ktorému padol daňový systém, vy ste nenašli odvahu, aby toho ministra, aby ste ho odvolali, lebo ste sa báli, že vám padne vláda. Vy ste tú odvahu nenašli. Ale premiér Robert Fico našiel tú odvahu a zakročil rázne, na druhý deň boli tieto obidve ženy, podľa vás, odvolané, chudátka. Naozaj, naozaj, dneska, dneska ste to prepískli a hlboko ste ma sklamali a urazili.
Lubyová, Martina, ministerka školstva, vedy, výskumu a športu SR (2017-12-07):
Vážený pán poslanec, jednou z možností je financovanie výskumnej činnosti z Operačného programu Výskum a inovácie, ktorého riadiacimi orgánmi sú ministerstvo školstva, vedy, výskumu a športu v oblasti výskumu a Ministerstvo hospodárstva Slovenskej republiky v oblasti inovácií. V jednotlivých aktivitách sú stanovené ciele a oprávnení žiadatelia, kam patria aj podnikateľské subjekty. Operačný program sa riadi vládou Slovenskej republiky schválenou stratégiou inteligentnej špecializácie, známou pod skratkou RIS3, ktorá má stanovené oblasti špecializácie. Odporúčame tiež sledovať výzvy na tzv. dopytovo orientované projekty, ktoré vyhlasuje Výskumná agentúra, zriaďovateľom je Ministerstvo školstva, vedy, výskumu a športu SR a v programovom období 2014 – 2020 plní hlavnú úlohu zabezpečovania procesu implementácie pomoci z Európskych štrukturálnych a investičných fondov EÚ. Cieľ Výskumnej agentúry spočíva v zabezpečení kontinuálneho procesu prijímania, hodnotenia, finančného riadenia a monitorovania dopytovo orientovaných a národných projektov tak, aby ich realizácia prebiehala v súlade s dokumentami Poznatkami k prosperite – Stratégia výskumu a inovácií pre inteligentnú špecializáciu Slovenskej republiky; tento program bol schválený vládou Slovenskej republiky uznesením č. 665/2013 z 13. novembra; a aby finančné prostriedky určené pre programové obdobie 2014 až 2020 boli vyčerpané v maximálnej možnej miere. Ďalším významným subjektom je Agentúra na podporu výskumu a vývoja, ktorá v súlade so zákonom č. 172/2005 o organizácii štátnej podpory výskumu a vývoja a v doplnení zákona č. 575/2001 o činnosti vlády a organizácii ústrednej štátnej správy v znení neskorších predpisov pravidelne v ročných intervaloch vyhlasuje verejnú výzvu na podávanie žiadostí a na riešenie projektov výskumu a vývoja v jednotlivých skupinách odborov vedy a techniky. Aktuálne bola vyhlásená výzva na predkladanie, a to samostatne alebo v spolupráci s výskumno-vedeckými či už vzdelávacími organizáciami, s termínom ukončenia výzvy 4. decembra 2017. Ďakujem za pozornosť, pán poslanec.
Mizík, Stanislav, poslanec NR SR (2021-02-24):
Ďakujem za slovo. No, pán Blanár, núdzový stav nie je nič iné ako barikáda pred hnevom národa. Minister Krajčí si naozaj strelil gól do vlastnej brány. Strelil si vlastenca alebo povedzme strelil capa, keď vyhlásil, že vláda sa bojí vzbúr. Už som to dnes povedal, že to je, práve toto je alfa a omega potreby núdzového stavu. No a ešte k tej atómovej zbrani Matoviča. No, ja si myslím, že Matovič odflákal nielen diplomovku, ale aj hodiny chémie a fyziky na strednej škole. Ja si myslím tiež, že tá bomba funguje, len nie je atómová. Zabíja pomalšie, je to nejaký typ neutrónovej bomby, neničí budovy. No, ale Matovič nebol na vojne, v základnej vojenskej službe, tam ho to nenaučili, že atómová bomba zničí všetko, neutrónové len živú silu. A ešte jednu vec, pán Blanár, ste zabudol povedať. A to je tá skutočnosť, že ľudia zomierajú vďaka COVID-u, aj keď ho nemajú. Nemajú totižto adekvátnu starostlivosť o celú škálu ťažkých chorôb. Ďakujem.
Aštaryová, Zuzana, poslankyňa NR SR (2010-10-13):
Súčasne odporúčam prideliť v druhom čítaní na prerokovanie tento návrh okrem Výboru Národnej rady Slovenskej republiky pre financie a rozpočet aj Ústavnoprávnemu výboru Národnej rady Slovenskej republiky. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby uvedený návrh prerokovali výbory do 24. novembra 2010 a gestorský výbor do 26. novembra 2010. Vážený pán predseda, prosím, dajte o mojom návrhu hlasovať.
Pellegrini, Peter, podpredseda NR SR (2020-04-22):
Pán poslanec Kollár.
Jarjabek, Dušan, poslanec NR SR (2022-06-22):
Dámy a páni, vážený pán predseda, vážená pani ministerka, kolegyne, kolegovia, predpokladám, že už asi vystupujem, hoci teda asi štvrtýkrát alebo piatykrát, už si to ani nepamätám koľkokrát bola otvorená rozprava k tomuto návrhu zákona, ja už dúfam, že vystupujem asi naposledy k tomuto návrhu zákona, už konečne teda padne nejaké rozhodnutie. Opäť by som začal tým, s čím som končil minule, že vzhľadom na tú ságu, ktorá trvá niekoľko mesiacov, vzhľadom na to, že vlastne úplne sa zmenil účel tohto nešťastného zákona o mediálnom, o mediálnych službách, vzhľadom na to, že vlastne tá smernica 1808/2018, ktorá mala, smernica Európskej únie, ktorá mala splniť štyri hlavné, štyri hlavné dôvody, prečo vôbec vznikla a prečo vlastne všetky štáty Európskej únie považovali za potrebné otvoriť svoje mediálne zákony, mali byť zapracované štyri body. Tie body boli: 1. Lepšia ochrana detí a maloletých pred nezdravými potravinami, cigaretami a alkoholom. 2. Ochrana európskych filmových a televíznych diel. 3. Pravidlá pre regulovanie obsahu na internete. 4. Princíp samoregulácie médií. Toto bol aj primárny dôvod, ktorým ministerstvo kultúry zdôvodňovalo predloženie nového zákona, respektíve doplnenie dvoch existujúcich zákonov. Zákon o digitálnom vysielaní a zákon o vysielaní a retransmisií. Toto všetko malo byť naplnené, aby boli splnené požiadavky Európskej únie, čo sa však stalo? Vznikol úplne nový zákon, ktorý vlastne tieto dva zákony ruší, a preto vlastne vzniklo toľko problémov, ktoré vznikli, a vlastne to riešime dodnes. Ja znovu hovorím a vlastne apelujem alebo prosím, alebo už neviem čo mám povedať, vráťme sa stále z kratšej cesty, vráťme tento návrh zákona ministerstvu kultúry na prepracovanie, zjednodušme tento návrh zákona preto, lebo dnes sa v tom mnoho ľudí už stráca a môžeme o šesť mesiacov očakávať opäť ďalšie novelizácie tohto zákona, ktorý je zlý. Dnes už novelizujeme novelizáciu. Dnes sa už vraciame k bodom, ktoré boli zrušené. Dnes otvárame návrh zákona kvôli tomu, aby sme novelizovali novelizované body. Proste je to absurdné celé toto, a preto ešte raz, vráťme návrh zákona predkladateľovi na dopracovanie, o šesť mesiacov sa k tomu vráťme v zjednodušenej podobe a myslím si, že nič nestratíme, preto lebo všetky termíny, ktoré nám Európska únia dala, sme už aj tak porušili. Čiže vráťme sa jednoducho k tej primárnej veci, kvôli ktorej bol tento návrh zákona predložený, a skúsme riešiť tie štyri body, tie štyri body, o ktoré nás Európska únia formou rezolúcie 1808/2018 žiadala. Ďakujem za pozornosť.
Majorová Garstková, Jana, poslankyňa NR SR (2021-10-20):
Ďakujem pekne za slovo. Vážený pán predsedajúci, v rozprave vystúpili dvaja páni poslanci. Pán predsedajúci, dajte, prosím, hlasovať o tom, že Národná rada Slovenskej republiky sa uzniesla v súlade s § 73 ods. 3, písm. c) zákona o rokovacom poriadku prerokovať predložený návrh zákona v druhom čítaní.
V. Veteška, podpredseda NR SR: (2005-12-06):
S. Husár, poslanec: Pán minister hovorí, že štát nie je dojná krava. Naozaj ten štát nechceme podojiť, pán minister, pretože to je náš štát a myslím, že takúto kravu treba veľmi citlivo dojiť. Ide o niečo úplne iné. Nechápem zmysel prijímania takýchto zákonov, aké sa prijímajú. Myslím si, že férové v tejto veci by bolo jednoducho zmeniť tento zákon a povedať: „Nie, páni sudcovia, nebudete dostávať 13. a 14. plat, pretože tento štát, táto krava na to nemá, nemá toľko mlieka.“ – keď už takto operujeme. Ale robiť zákony, že bude, ak bude? Veď zákonom reagujeme na konkrétnu spoločenskú potrebu, ktorá je v spoločnosti akútna a na ktorú potrebujeme reagovať. A toto mi pripadá tak, aj v prípade spomínaných asistentov pánom predsedom Najvyššieho súdu, že ani keby Slovenské aerolínie začali ponúkať letenky na Mars a potom by záujemcom oznámili, že áno, budeme, ale až keď budú peniaze a technické prostriedky na tie lety, takže ešte chvíľu počkáte. Nepovažujem to za seriózne, predovšetkým za seriózne voči týmto ľuďom bez ohľadu, či sú to sudcovia Najvyššieho súdu, sudcovia vo všeobecnosti alebo ktorýkoľvek občan. Načo sú, prosím vás, tieto zákony, ktoré sú len sitom, cez ktoré pretrasieme všetko, čo nepotrebujeme, a necháme to, čo nám momentálne vyhovuje? Je to neslušný zákon a neslušný postup. Nič viacej k tomu nemôžem povedať.
V. Veteška, podpredseda NR SR: (2004-09-21):
S. Husár, poslanec: Predovšetkým si dovolím pánu kolegovi zložiť skutočne úprimnú poklonu za perfektné a logické vystúpenie, ktorého obsah je naozaj na vážne zamyslenie. Spomínal v úvode atmosféru, v ktorej prerokúvame tieto zákony. Nuž, je veľmi typická, mohol by som povedať, rovnako s písmom, že vládna koalícia, pán minister, sa tvári slovami Krista, „Dokonané jest“. Niet už o čom a tí, čo za tamtým pultom sa šklbú a rvú, iba zdržujú, pretože o malú chvíľu sa rozdelíme a rozdelíme veľmi zvláštnym a tentokrát veľmi zodpovedným spôsobom a zrejme, že aj toto delenie je veľmi dobre prepočítane a jasné. Vážené kolegyne, kolegovia, jedna vec sa tu doposiaľ nespomínala. Všetka zahraničná oponentúra „unissimo“ vyčíta modelu pána ministra Zajaca jedno jediné predovšetkým. Celá reforma je hlboko antisociálna. Súhlasím. Domovy dôchodcov, v ktorých žijú ľudia, ktorí nemajú žiadnych príbuzných, ktorým z dôchodku ostáva 540 korún mesačne, sa stanú zbernými tábormi čakateľov na smrť. Tak ako mi to povedala starenka v domove: „Som vážne chorá na srdce, som vážne chorá na cukrovku. Mám možnosť si vybrať, na čo budem doplácať a čo vynechať. Už je to všetko jasné“. Odpoveď, serióznu odpoveď od nikoho z vládnej koalície ani od pána ministra na túto výhradu zahraničia, ktorú sme... (Prerušenie vystúpenia časomierou.)
Senko, Ján, poslanec NR SR (2011-09-14):
Pani predsedníčka, v priebehu týchto niekoľkých hodín ste tu stáli pred týmto plénom alebo sedeli pred týmto plénom preto, aby, že ste nedodržiavali vlastné verejné vyhlásenia, otvorené sľuby, ktoré ste predložili vo vážnych oblastiach, akými sú daňová politika, privatizácia či potieranie korupcie a klientelizmu. A nielen kvôli tomu, ale aj kvôli nespokojnosti občanov republiky, ktorej ste premiérkou. Ľudia vyslovujú obavy z ďalšieho pôsobenia tohto vládneho zoskupenia pod vaším vedením. Tak ako to už bolo povedané, ako ste to vy povedali, možno že sa tu nevyriešilo nič. My sme už tiež si zvykli na to, že pod vaším vedením sa tiež toho veľa nevyriešilo ani v predchádzajúcich dňoch, ani v priebehu tejto schôdze, pretože keď ste mali niečo riešiť, tak ste jednotlivé body programu schôdze odložili na nasledujúcu schôdzu a nestalo sa to prvýkrát. Stalo sa to už druhýkrát a v niektorých prípadoch nielen v poslaneckých návrhoch, ale aj vládnych návrhoch viackrát. Pani premiérka, postupne si osvojujete rétoriku svojho predsedu strany a v tom je to, v čom zlyhávate, ste stranícka klientka a zahmlievate stranícky klientelizmus.